Tornen a Carcaixent les Nits a la Fresca durant el mes de juliol
22 de juny de 2022

Carcaixent

Es podrà gaudir de les següents actuacions:

Divendres 1 de juliol, a les 22:30h: Concert de l'Agrupació de Corda, que forma part del cicle de concerts de cambra a càrrec de l’Orquestra de la Comunitat Valenciana i recitals del Centre de Perfeccionament.

Divendres 8 de juliol, a les 22:30h: “PELL” amb Mireia Vives i Borja Penalba. L'espectacle és la posada en escena d'una de les peces de  l’antologia discogràfica més extensa que mai s’ha fet de la cançó d’autor del País Valencià, escrita i cantada en la nostra llengua. Vindicació i reivindicació de 45 noms imprescindibles per conèixer la història de la nostra cançó, des de Raimon fins als nostres dies.

Divendres 15 de juliol, a les 22:30h: "NIO", amb Momi Maiga, que amb només 24 anys, ja és un virtuós del seu instrument, la kora —una arpa-llaüt africana—. El cantant senegalés és un compositor curiós i autodidacta amb una sorprenent sensibilitat musical que destaca per la seua fluïdesa vocal. Nio significa ànima en mandinka. En aquest treball combina el jazz, l’afrobeat i el flamenc en les seues composicions interpretades en la seua llengua natal i en wòlof, una altra de les llengües pròpies del Senegal.

Dissabte 23 de juliol, a les 23:00h: Vocalocuras, el nou espectacle de B vocal, presenta un recorregut genial i divertit per la música, la veu, el teatre, l'humor, el musical... embastat pels diferents estils musicals que es van desgranant durant un xou de continu gaudi artístic. Tot això recreat amb teatralitat, una posada en escena sorprenent i única, que impacta per la destresa i versatilitat de cinc veus a cappella capaces de realitzar les més increïbles bogeries per a transmetre aqueixa sana bogeria a tota mena de públic.

Tots els concerts es faran a la Plaça d'Espanya i són d'accés lliure.